Birgitte Josefsen (V), 2004-02-03:
Der skal ikke herske nogen tvivl om, at Venstre tager
stærk afstand fra vold og voldtægtshandlinger, uanset om det er mod børn, unge eller dem, der er blevet ældre. Der er ingen tvivl om, at de, der har indstuderet selvforsvarsmetoderne, føler, at deres selvværd hæves.
Fysisk overlegenhed styrker helt klart den enkeltes selvværd og kan, såfremt man udøver den fysiske overlegenhed, bruges konstruktivt og være af en positiv karakter. Jeg ser det imidlertid som en falliterklæring, at vi indfører et emne i skolen med overskriften »Fysisk og psykisk selvforsvar«.
Det centrale i folkeskoleundervisningen og for den sags skyld i de tusindvis af hjem må være at fylde elevernes værktøjskasse med nogle normbegreber.
Børn bør og skal undervises og instrueres i, at det er dialog, tolerance og respekten for andre, der er det værktøj, der bruges i et moderne samfund ved både gode og mindre gode konfrontationer med andre mennesker.
I den danske folkeskole er det centrale kort og godt at lære eleverne et hensigtsmæssigt adfærdsmønster og derigennem at modgå vold og voldtægt.
I undervisningsplanerne er der allerede, som ministeren har været inde på,
indlagt et tema, der hedder sundheds-, seksualundervisning samt familiekundskab, og dér hører den her lærdom ind under.
Jeg tager det derfor som givet, at de dygtige lærere, vi har i det her land, som led i den undervisning vejleder børn og unge i, hvad der henhører under en normal adfærd i forhold til menneskets seksualitet, ligesom det er en selvfølge, at der i samme undervisningsforløb sættes fokus på, at det, der vises i eksempelvis pornofilm og andre visuelle billeder, som børn og unge bliver udsat for, ikke er det, de behøver at leve op til.
Over den forgangne weekend har vi via pressen kunnet konstatere, at der spreder sig en trend blandt børn og unge, der går ud på at sende sms-beskeder til kammerater og true med både død og lemlæstelse.
Og så må jeg jo spørge: Hvad hjælper så et fysisk selvforsvar her?
Jeg sætter min lid til, at timerne landet over bruges i en dialog mellem lærere og elever, og at man taler om, hvad der er god og dårlig adfærd, og hvad det eksempelvis kan gøre ved den enkelte at modtage en sms-besked af den her omtalte karakter eller at antyde et fysisk overgreb.
Venstre vil gerne opfordre forældre og skolen til via et konstruktivt skole-hjem-samarbejde at have fokus på børnenes adfærd, og i forslaget, vi behandler i dag, lægges der jo op til at styrke den fysiske udfoldelse, og fysisk udfoldelse kan vi jo aldrig være imod, men sådan er det ikke i den her sammenhæng.
Derfor ser jeg det som naturligt, at vi bruger de muligheder, der er i den danske folkeskole, til at rette fokus på og styrke barnets fysik og psyke og så via psyken modgå de konfrontationer, man bliver udsat for.
Jeg tror, at det er gennem viden, at vi lærer at forstå os selv, men også forstå andre, og at vi ad den vej forebygger og modgår overgreb af enhver art.
dialogen, at vi sætter fokus på det her emne. Ministeren har været inde på de tiltag, der er foretaget via f.eks. »Stop volden«-kampagnen.
Jeg er også helt enig med ministeren i, at når vi går i gang med at revidere en folkeskole- eller lærerundervisning, må vi selvfølgelig sikre os, at der i det uddannelsesforløb, der foregår på lærerseminarerne, også gives lærerne et redskab til at undervise korrekt og ordentligt i, hvordan vi håndterer vores følelsesliv hele livet igennem.
Så med de ord kan vi ikke gå ind for det fremsatte
forslag